PMIndiaData/PMIndiaSum huggingface dataset:
இந்தியா மற்றும் செக் குடியரசுக்கு இடையே, கனரக தொழில் தொடர்பாக ஏற்பட்ட ஒப்பந்தம் குறித்து அமைச்சரவைக்கு விளக்கப்பட்டது.

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவையிடம், இந்தியா மற்றும் செக் குடியரசுக்கு இடையே, கனரக தொழில், தொழில் கூட்டுறவு மற்றும் கட்டுமானம் குறித்து கையெழுத்திடப்பட்ட ஒப்பந்தம் குறித்து விளக்கப்பட்டது. இந்த ஒப்பந்தத்தின் மூலம், இந்தியாவில் செக் குடியரசின் ஒத்துழைப்போடு ஏற்படுத்தப்பட்ட தொழிற்சாலைகள் நவீனப்படுத்தப்படும். அறுபதுகளின் தொடக்கத்தில் செக் குடியரசு உதவியோடு நிர்மாணிக்கப்பட்ட கனரக பொறியியல் நிறுவனத்தின் மூன்று தொழிற்சாலைகள், மத்திய பொதுத்துறை நிறுவனத்தின் ஒரு தொழிற்சாலை, ராஞ்சியில் உள்ள ஒரு கனரக தொழிற்சாலை ஆகியன நவீனப்படுத்தப்படும். இந்த ஒப்பந்தத்தின் நோக்கம் இரு தரப்பின் வசதிக்கேற்ப, இரு தரப்பு நாடுகளின் சட்ட திட்டங்களுக்கு ஏற்ப, சர்வதேச ஒப்பந்தங்களுக்கு ஏற்ப, கனரக தொழில்துறையில் ஒத்துழைப்பை மேற்கொள்ளவும், இரு தரப்பு ஒத்துழைப்பையும் வளர்ப்பதே.
அமெரிக்க கலப்பு இரட்டையர் பட்டம் லியாண்டர் பயஸ், மார்ட்டினா ஹிங்கிஸ் வெற்றி – பிரதமர் வாழ்த்து

அமெரிக்க ஓபன் டென்னிஸ் கலப்பு இரட்டையர் போட்டியில் லியாண்டர் பயஸ் மற்றும் மார்ட்டினா ஹிங்கிஸ் வெற்றிப் பெற்றதை முன்னிட்டு பிரதமர் திரு நரேந்திர மோடி தனது வாழ்த்துகளை தெரிவித்துள்ளார். ‘லியாண்டர் பயஸ், மார்ட்டினா ஹிங்கிஸ் ஜோடி மீண்டும் சிறப்பாக விளையாடி உள்ளீர்கள். இந்த சிறந்த வெற்றிக்கு எனது வாழ்த்துகள். அனைவருக்கும் மிகுந்த மகிழ்ச்சி’ என்று பிரதமர் தனது வாழ்த்து செய்தியில் தெரிவித்துள்ளார்.
பஞ்சாப் முதல்வராக பதவியேற்றுக் கொண்டுள்ள திரு சரண்ஜித் சிங் சன்னிக்கு பிரதமர் வாழ்த்து

பஞ்சாப் முதல்வராக பதவியேற்றுக் கொண்டுள்ள திரு சரண்ஜித் சிங் சன்னிக்கு பிரதமர் திரு நரேந்திர மோடி வாழ்த்து தெரிவித்துள்ளார். அவர் வெளியிட்டுள்ள சுட்டுரைச் செய்தியில், “பஞ்சாப் முதல்வராக பதவியேற்றுக் கொண்டதற்காக திரு சரண்ஜித் சிங் சன்னி அவர்களுக்கு வாழ்த்துகள். பஞ்சாப் மாநில மக்களின் நல்வாழ்விற்காக பஞ்சாப் அரசுடன் தொடர்ந்து பணியாற்றுவோம்”, என்று கூறியுள்ளார்.
ஜெயின் ஆச்சார்யா எழுதிய நூலை, பிரதமர் காணொலி காட்சி மூலம் வெளியிட்டார்

ஜெயின் ஆச்சார்யா ரத்னசுந்தரேசுரிஸ்வர்ஜி மகராஜ் எழுதிய “மாரு பாரத், சரு பாரத்” (எனது இந்தியா, நல் இந்தியா) என்ற நூலை பிரதமர் திரு நரேந்திர மோடி அவர்கள் காணொலி காட்சி மூலம் இன்று வெளியிட்டார். மும்பையில் ரத்னத்ரயி ட்ரஸ்டின் சாகித்ய சத்கர் சமிதி நடத்திய புத்தக வெளியீட்டு விழாவில் பேசிய பிரதமர், ஆச்சார்ய ரத்சசுந்தரேசுரிஸ்வர்ஜி மகராஜின் எழுத்துக்களை பாராட்டியதோடு, 300 நூல்கள் எழுதுவது எளிதான பணியல்ல என்றார். வாழ்வின் பல்வேறு அங்கங்கள் மகாராஜ் அவர்களின் எழுத்துக்களில் வெளிப்படுவதாக தெரிவித்தார். இந்த புத்தகங்கள் “திவ்ய வாணி” என்ற சமூகத்துக்கு திரும்ப அளிப்பதை வெளிப்படுத்துவதாக தெரிவித்தார். ராஷ்ட்டிர தர்மம், மத தர்மத்தை விட மேலானது என்றார். நாட்டின் வளர்ச்சியில் முனிவர்களின் பங்கு குறித்து குறிப்பிட்ட பிரதமர், இந்தியாவின் பாரம்பரியம், பல முனிவர்களையும் துறவிகளையும் அளித்துள்ளதாக தெரிவித்தார். வறுமை ஒழிப்பு, தூய்மையான இந்தியா ஆகியவற்றுக்காக பாடுபட வேண்டும் என்று குறிப்பிட்ட பிரதமர், இந்தியாவின் லட்சக்கணக்கான இளைஞர்களின் சக்தியை பயன்படுத்தி உறுதியான இந்தியாவை உருவாக்க பாடுபட வேண்டும் என்றார். மதவாதம் குறித்து இந்தியா எப்போதும் பேசியதல்ல என்பதை குறிப்பிட்ட பிரதமர், இந்தியா மனிதகுலத்தின் முன்னேற்றத்துக்காக ஆன்மிகத்தை போதித்தது என்றார். அனைத்து பிரச்சினைகளுக்கும், ஆன்மிகத்தில் தீர்வு உண்டு என்றார் பிரதமர். பிரதமருக்கு நன்றி தெரிவித்த ஆச்சார்ய ரத்னசுந்தரேஸ்வர்ஜி மகராஜ், “குடும்பங்களுக்கு மதிப்பீடுகள் உண்டு, நாடுகளுக்கு கலாச்சாரம் உண்டு” என்றார்.
மும்பையில் நெரிசலில் சிக்கி உயிரிழந்தவர்களுக்கு பிரதமர் இரங்கல்

மும்பையில் கூட்ட நெரிசலில் சிக்கி உயிரிழந்தவர்களுக்கு பிரதமர் திரு. நரேந்திர மோடி இரங்கல் தெரிவித்துள்ளார். “மும்பையில் கூட்ட நெரிசலில் சிக்கி உயிரிழந்தவர்களுக்கு என் ஆழ்ந்த இரங்கல்கள். சம்பவத்தில் காயமடைந்தவர்கள் விரைவில் குணமடைய நான் பிரார்த்தனை செய்கிறேன். மும்பை நிலவரம் குறித்து மிகவும் நெருக்கமாக கண்காணிக்கப்படுகிறது. ரெயில்வே அமைச்சர் பியூஷ் கோயல் நிலைமையை ஆராய்ந்து வருகிறார். அனைத்து உதவிகளையும் வழங்குவதை உறுதி செய்து வருகிறார்.” என்று பிரதமர் குறிப்பிட்டுள்ளார்.
பிரதமர் மோடி நாளை உத்தரப் பிரதேசம் பயணம்

பாலியா மாவட்டத்திலிருந்து வறுமைக் கோட்டுக்கு கீழே உள்ள வீடுகளுக்கு இலவச சமையல் எரிவாயு இணைப்பு வழங்கும் “பிரதான் மந்திரி உஜ்வாலா திட்டத்தை” தொடங்கி வைக்கிறார் வாரணாசியில் பல நிகழ்சிகளில் பங்குபெறுவார். பிரதமர் திரு. நரேந்திர மோடி நாளை உத்தரப்பிரதேச மாநிலத்திற்கு பயணம் மேற்கொள்கிறார். வறுமைக் கோட்டுக்கு கீழே உள்ள வீடுகளுக்கு இலவச சமையல் எரிவாயு இணைப்பு வழங்கும் “பிரதான் மந்திரி உஜ்வாலா திட்டத்தை” பாலியா மாவட்டத்தில் இருந்து பிரதமர் துவக்கிவைப்பார். இத்திட்டத்தின் கீழ் அடுத்த மூன்று ஆண்டுகளுக்குள் வறுமைக் கோட்டுக்கு கீழே உள்ள ஐந்து கோடி பெண்களுக்கு இலவச எரிவாயு இணைப்புகளை வழங்கப்படும். பிரதமரின் தொகுதியான வாரணாசியிலும் அவர் சுற்றுப் பயணம் மேற்கொள்வார். அப்போது பயனாளிகளுக்கு இ-ரிக்ஷா வழங்குவார். வாரணாசியில் உள்ள கலாச்சார ஆய்வு மற்றும் ஆராய்ச்சி மையமான ‘ஞான் பிரவாஹை பார்வையிடுவார். மேலும் வாரணாசியில் உள்ள பிரமுகர்களை சந்தித்து உரையாடுவார். பிரசித்தி பெற்ற அஸ்ஸி காட் என்ற இடத்தில் நடைபெறவிருக்கும் நிகழ்ச்சியில் சுற்றுசூழலுக்கு ஏற்ப தயார் செய்யப்பட்டிருக்கும் ‘இ-படகுகளை’ துவக்கிவைப்பார். இதன் மூலம் மாசு குறைவதோடு செயல்பாட்டு செலவுகளும் குறையும். இதனால் கங்கையில் படகோட்டுபவர்கள் இந்த படகுகள் மூலம் அதிக வருமானம் பெறுவார்கள்.
உலகத் தண்ணீர் தினம் – ஒவ்வொரு துளி நீரையும் சேகரிக்க மக்கள் உறுதி எடுக்க வேண்டும் – பிரதமர் வேண்டுகோள்

உலகத் தண்ணீர் தினத்தை முன்னிட்டு ஒவ்வொரு துளி நீரையும் சேகரிக்க அனைவரும் உறுதி எடுக்க வேண்டும் என்று பிரதமர் திரு. நரேந்திர மோடி பொது மக்களிடம் வேண்டுகோள் விடுத்தார். “உலகத் தண்ணீர் தினத்தன்று ஒவ்வொரு துளி நீரையும் சேகரிப்போம் என்று உறுதி எடுப்போம். மக்கள் சக்தி முழுமனதாக முடிவெடுத்தால் நாம் வெற்றிகரமாக தண்ணீர் சக்தியை பாதுகாக்க முடியும். இந்த ஆண்டு ஐ.நா. சபை பொருத்தமான கருப்பொருளை தேர்ந்தெடுத்துள்ளது – கழிவுநீர். இது நீர் மறுசுழற்சி மற்றும் அது ஏன் நம் பூமிக்கு முக்கியம் என்பது குறித்து அதிக விழிப்புணர்வை ஏற்படுத்தும்”, என்று பிரதமர் கூறியுள்ளார்.
குடியரசுத் தலைவர், குடியரசுத் துணைத்தலைவர் மற்றும் திரு ராம்நாத் கோவிந்த், திரு வெங்கையா நாயுடு ஆகியோரை தீபாவளியன்று பிரதமர் சந்தித்தார்

குடியரசுத் தலைவர் திருமதி திரௌபதி முர்மு, குடியரசுத் துணைத் தலைவர் திரு ஜக்தீப் தன்கர் மற்றும் திரு ராம்நாத் கோவிந்த், திரு.வெங்கையா நாயுடு ஆகியோரை பிரதமர் சந்தித்து தீபாவளி வாழ்த்தை தெரிவித்தார். இது குறித்து பிரதமர் வெளியிட்டுள்ள ட்விட்டர் பதிவில்: “குடியரசுத் தலைவர், குடியரசு துணைத்தலைவர், சந்தித்து நான் தீபாவளி வாழ்த்து தெரிவித்தேன்”. “முன்னாள் குடியரசுத் தலைவர் திரு ராம்நாத் கோவிந்தை சந்தித்து வாழ்த்துக்களை பரிமாறிக் கொண்டேன்”. “திரு வெங்கையா அவர்களை சந்தித்து தீபாவளி வாழ்த்து தெரிவித்தேன். அவரை சந்திப்பது எப்போதும் மகிழ்ச்சி அளிக்கக்கூடியது” என்று குறிப்பிட்டுள்ளார்.
குஜராத் மாநில வறட்சி நிலவரம் குறித்து முதல்வருடன் பிரதமர் ஆய்வு

குஜராத் மாநிலத்தில் நிலவும் வறட்சி மற்றும் நீர் பற்றாக்குறை குறித்து விவாதிக்க பிரதமர் நரேந்திர மோடி இன்று உயர்மட்ட ஆலோசனைக் கூட்டத்தை நடத்தினார். இந்தக் கூட்டத்தில் குஜராத் முதலமைச்சர் திருமதி. ஆனந்திபென் பட்டேல், மத்திய அரசு மற்றும் குஜராத் மாநில அரசின் மூத்த அதிகாரிகள் ஆகியோர் கலந்துகொண்டனர். நீரை சேமிப்பது, நீர் மீளூட்டம், புதிய குடிநீர் வடிகால்களை உருவாக்குவது ஆகியவற்றுக்காக மேற்கொள்ளப்பட்ட பணிகளை முதலமைச்சர் விரிவாக எடுத்துரைத்தார். அப்போது அவர், மாநிலத்தில் 1.68 லட்சம் தடுப்பணைகள், 2.74 லட்சம் வேளாண் குளங்கள் அமைக்கப்பட்டதாகவும், 1.25 லட்சம் பகுதிகளில் மணல் மூட்டைகளை அடுக்கி நீரை சேமித்ததாகவும் அவர் தெரிவித்தார். இதன்மூலம், 42.3 பில்லியன் கனஅடி நீரை சேமித்ததால், 6.32 லட்சம் ஹெக்டேர் நிலங்கள் பயனடைந்ததாக முதலமைச்சர் குறிப்பிட்டார். மாநிலத்தில் 77 சதவீத குடும்பத்தினருக்கு குழாய் மூலம் குடிநீர் விநியோகம் செய்யப்படுகிறது. தொடர்ந்து இரண்டாவது ஆண்டாக போதுமான அளவு மழைப்பொழிவு இல்லாத நிலையிலும், மாநில நீர்த் தொகுப்பில் நீரை சேர்க்க மேற்கொண்ட பணிகளால், தொலைதூரப் பகுதிகளுக்கு குடிநீரை விநியோகிக்க 568 டேங்கர்கள் மட்டுமே தேவைப்பட்டதாக முதலமைச்சர் தெரிவித்தார். இந்த முயற்சிகளுக்கு வரவேற்பு தெரிவித்த பிரதமர், டேங்கர் லாரி மூலம் தண்ணீர் விநியோகம் செய்ய வேண்டியதன் தேவையை முற்றிலும் நீக்க நடவடிக்கை எடுக்க வேண்டும் என்று அறிவுறுத்தினார். நுண்ணீர் பாசனத்தில் குஜராத் மாநிலம் சிறந்த முன்னேற்றத்தைப் பெற்றுள்ளது. 3,789 கிராமங்கள் முழுமைக்கும் சொட்டுநீர் மற்றும் தெளிப்பு நீர் பாசன முறைகள் வெற்றிகரமாக செயல்படுத்தப்பட்டதாக முதலமைச்சர் தெரிவித்தார். மேலும், மாநிலத்தில் நீண்டகால சராசரி மழை அளவில் 80 சதவீதம் அளவுக்கு மழை குறைந்துள்ளது. மேலும், பல்வேறு பகுதிகளில் போதிய மழைப்பொழிவு இல்லாத நிலையிலும், மாநில அரசு மேற்கொண்ட முயற்சியின் மூலம், நிலைமையை ஓரளவுக்கு சமாளித்துள்ளதாக முதலமைச்சர் தெரிவித்தார். தொடர்ந்து இரண்டு ஆண்டுகள் வறட்சி நிலவியபோதும், மாநிலத்தில் வேளாண் உற்பத்தி, இயல்பான அளவில் 95 சதவீதம் அளவுக்கு மேற்கொள்ளப்பட்டுள்ளது. சர்தார் சரோவர் நீர்ப்பாசனத் திட்டத்தின்கீழ், விரிவான நீர்வழித் தடங்களை உருவாக்கியதன் மூலம், வேளாண் பயிர்கள் உற்பத்தி குறிப்பிடத்தக்க அளவு உயர்ந்துள்ளது. மேலும், விவசாய வருமானமும் அதிகரித்துள்ளது என்று முதலமைச்சர் எடுத்துரைத்தார். இந்தக் கருத்துக்களை கேட்டுக் கொண்ட பிரதமர், தோட்டக்கலை மற்றும் பணப் பயிர் உற்பத்தியில் மதிப்பைக் கூட்டும் பணிகளை மேற்கொள்ள வேண்டும் என்று வலியுறுத்தினார். இந்தக் கூட்டத்தில் மீன்பிடி பணிகள், தேனீ வளர்ப்பு, முத்து உற்பத்தி, கடற்பாசி உற்பத்தி ஆகியவற்றை வலுப்படுத்துவதற்கான நடவடிக்கைகள் குறித்தும் விவாதிக்கப்பட்டது. இந்தக் கூட்டத்தின் முடிவில், மத்திய அரசும், மாநில அரசும் ஒருங்கிணைந்து செயல்படுவது என்றும் முடிவுசெய்யப்பட்டது.
ஜப்பான் புறப்படுவதற்கு முன்னதாக பிரதமர் வெளியிட்ட அறிக்கை

ஜப்பானில் 28-29 அக்டோபர் 2018 நடைபெறவுள்ள வருடாந்தர உச்சிமாநாட்டுக்காக நான் செல்லவிருக்கிறேன். ஜப்பான் பிரதமர் திரு. ஸின்ஷோ அபே-உடனான எனது 12வது சந்திப்பாகும் இது. செப்டம்பர் 2014-லில் ஜப்பானுக்கு முதல்முறையாக பயணம் மேற்கொண்டேன். அதன் பிறகு 2016ஆம் ஆண்டில் நடைபெற்ற உச்சிமாநாட்டுக்காக நான் ஜப்பான் சென்றேன். கடந்த ஆண்டு பிரதமர் திரு. அபே மற்றும் திருமதி. ஹகி அபே ஆகியோருக்கு எனது சொந்த மாநிலமான குஜராத்தில் வரவேற்பு அளித்ததை மகிழ்ச்சியாக கருதினேன். ஜப்பான் இந்தியாவின் மதிப்புமிக்க நாடாகும். சிறப்பு பயனளிக்கும் வகையிலும், உலக அளவிலும் ஜப்பானுடன் நாம் பங்குதாரராக உள்ளோம். ஜப்பானுடனான பொருளாதார மற்றும் பயனுள்ள வகையிலான நமது உறவு அண்மைக் காலங்களில் முழுமையாகவும், வெளிப்படையாகவும் அமைந்துள்ளது. ஜனநாயக ரீதியில் மதிப்புகளை நாம் பகிர்ந்துள்ளோம். எல்லோருக்கும் அமைதி மற்றும் வளம் ஆகியவை கிடைக்கவேண்டும் என்று நாம் எதிர்பார்க்கிறோம். இந்தியாவும், ஜப்பானும் வெற்றிப் பாதையை நோக்கி நடைபோடுகின்றன. இந்தியாவின் பொருளாதார மற்றும் தொழில்நுட்ப முன்னேற்றத்திலும், முதலீட்டிலும் ஜப்பான் முக்கியப் பங்காற்றுகிறது. மும்பை-ஐதராபாத் அதிவேக ரயில் நாட்டுக்கு அர்ப்பணிக்கப்பட்ட சரக்கு ரயில்போக்குவரத்து உள்ளிட்டத் திட்டங்கள் ஆகியவை வலுவையும், நமது பொருளாதார நிலையையும் பிரதிபலிக்கிறது. நமது தேசிய முயற்சிகளான இந்தியாவில் தயாரிப்போம், திறன் இந்தியா, டிஜிட்டல் இந்தியா, எழுமின் இந்தியா ஆகியவற்றில் ஜப்பான் முக்கிய பங்கு வகிக்கிறது. இந்தியாவின் பொருளாதார எதிர்காலத்திலும், வாய்ப்புகளிலும் ஜப்பான் முதலீட்டாளர்கள் நம்பிக்கைக் கொண்டுள்ளனர். புதிய கண்டுபிடிப்பு, தொழில்நுட்பம் மற்றும் சிறந்த நடைமுறைகளில் ஜப்பானின் உலக அளவிலான தலைமையை நாம் மதிக்கின்றோம். எனது பயணத்தின்போது ஜப்பானின் உயர் தொழில்நுட்ப தகுதிமிக்க ரோபோட்டிக்சை காணும் வாய்ப்பு எனக்கு கிடைக்கும். பிரதமர் திரு. ஸின்ஷோ அபே-வுடன் பல்வேறு பிரச்சனைகள் குறித்து நான் பேச்சுவார்த்தை நடத்துவேன். இருநாடுகளின் வணிகத் தலைவர்கள் மற்றும் தொழில் அதிபர்களுடன் நான் கலந்துரையாடுவேன். இந்திய சமூகத்தினரிடமும் நான் உரையாற்றுவேன். இந்த உரையாடல்கள் ஜப்பானுடனான நமது வர்த்தகம், முதலீட்டுக்கான உறவு மேலும் வலுப்படும். புதியத் துறைகளில் ஒத்துழைப்பு, குறிப்பாக சுகாதார சேவை, டிஜிட்டல் தொழில்நுட்பம், விவசாயம், உணவுப்பதப்படுத்துதல், பேரிடர் ஆபத்து தடுப்பு மற்றும் பேரிடர் தடுப்புக்கான உள்கட்டமைப்பு ஆகியவை குறித்தும் நான் பேச்சுவார்த்தை நடத்துவேன். வளர்ந்து வரும் நமது நாடாளுமன்ற உறுப்பினர்களின் உறவு, மாநிலங்களுக்கு இடையேயான உறவு மேலும் வலுப்பெறும். இந்திய-ஜப்பான் மக்களுக்கு இடையேயான நமது நேரடியான உறவு மேலும் வலுப்பெறும் என்பதில் எனக்கு மகிழ்ச்சி. கல்வி, திறன் மேம்பாடு, கலாசாரம், மற்றும் சுற்றுலாத்துறை ஆகியவற்றில் இருநாடுகளும் கலந்துரையாடுவதன் மூலம் இது சாத்தியமாகும். எனது பயணம் வரலாற்றில் ஆழமாக பதிந்துள்ள நமதுபாரம்பரிய நட்புறவு மற்றும் பங்களிப்பையும் எதிர்காலத்தை மேலும் வளமாக்குவதில் மேம்பாட்டை உருவாக்கும்.
துடிப்புமிக்க குஜராத் மாநாடு 2019 (ஜனவரி 17-19, 2019)-ல் பங்கேற்பதற்காக செக் குடியரசின் பிரதமர் இந்தியா வருகை

செக் குடியரசின் பிரதமர் திரு. ஆன்ட்ரேஜ் பாபிஸ், 2019, ஜனவரி 17-19 இந்தியாவில் அதிகாரப்பூர்வ சுற்றுப்பயணம் மேற்கொண்டுள்ளார். செக் குடியரசு பங்குதாரர் நாடாக உள்ள துடிப்பு மிக்க குஜராத் சர்வதேச மாநாடு 2019-ல் பங்கேற்கும் செக் நாட்டு தூதுக்குழுவிற்கு தலைமையேற்று பிரதமர் திரு. பாபிஸ் வந்துள்ளார். மாநாட்டின் இடையே, ஜனவரி 18 அன்று, பிரதமர் திரு. மோடியும், பிரதமர் திரு. பாபிசும் இருதரப்பு பேச்சுவார்த்தை நடத்தினர். இருநாட்டு நலன் சார்ந்த பல்வேறு சர்வதேச மற்றும் பிராந்திய முக்கியத்துவம் வாய்ந்த பிரச்சினைகள் உள்ளிட்ட ஒட்டுமொத்த இருதரப்பு உறவு குறித்து இந்த சந்திப்பின் போது விரிவாக விவாதிக்கப்பட்டது. பிரதமர் மோடியின் தொலைநோக்கு சிந்தனையுடன் கூடிய தலைமைப்பண்பை வெகுவாகப் பாராட்டிய செக் பிரதமர், இந்தியாவின் விரைவான பொருளாதார வளர்ச்சியையும் பாராட்டியதுடன், இருதரப்பு வர்த்தகம் & முதலீட்டு உறவுகளை மேம்படுத்துவதற்கான வாய்ப்புகள் குறித்தும் விவாதித்தார். இந்திய குடியரசுத் தலைவர் கடந்த ஆண்டு செப்டம்பரில் செக் குடியரசில் சுற்றுப் பயணம் மேற்கொண்டபோது, இருதரப்பு ஒத்துழைப்புக்கான பல்வேறு புரிந்துணர்வு ஒப்பந்தங்கள் கையெழுத்தானதை பிரதமர் திரு.பாபிஸ் நினைவுகூர்ந்தார். கனரக இயந்திரங்கள் மற்றும் துல்லியமான பொறியியல் சாதன உற்பத்தியில் செக் குடியரசு நவீன தொழில்நுட்பங்களை பின்பற்றி வருகிறது. எனவே, பாதுகாப்பு தளவாடங்கள், வாகன உற்பத்தி மற்றும் ரயில்வேத் துறைக்கு தேவையான சாதனங்களை இந்தியாவில் உற்பத்தி செய்வதற்கான சந்தை வாய்ப்புகள் ஏராளமாக உள்ளதை பயன்படுத்தி, இந்தியாவில் முதலீடு செய்ய முன்வருமாறு செக் தொழில் நிறுவனங்களுக்கு பிரதமர் திரு. மோடி அழைப்பு விடுத்தார். தனிச்சிறப்பு வாய்ந்த சர்வதேச ஆராய்ச்சியாளர்கள் பலரை உருவாக்கி, தமது தலைமையில் இயங்கும் செக் நாட்டின் ஆராய்ச்சி & வளர்ச்சி கவுன்சிலுக்கு இந்திய விஞ்ஞானி ஒருவரை பரிந்துரைக்குமாறும் செக் பிரதமர் கேட்டுக் கொண்டார். இருநாடுகள் இடையேயான பாரம்பரிய ரீதியான ஒத்துழைப்புகளை பாராட்டிய இரு பிரதமர்களும், இருநாடுகள் இடையேயான உறவை புதிய உச்சத்திற்கு அழைத்துச் செல்ல தேவையான நடவடிக்கைகளை மேற்கொள்ளவும் முடிவு செய்தனர். தமது இந்தப் பயணத்தின் போது, பிரதமர் திரு பாபிஸ், ஜனவரி 19 அன்று, இந்திய குடியரசுத் தலைவரை புதுதில்லியில் சந்திக்க உள்ளார். அத்துடன் புனே செல்லும் அவர், அங்கு செயல்பட்டு வரும் செக் நாட்டு தொழில் நிறுவனங்களை பார்வையிடுவதுடன், புனேயில் உள்ள சிம்பயாசிஸ் பல்கலைக்கழகத்தில் ஐரோப்பிய கல்விக்கான மையத்தையும் தொடங்கிவைக்க உள்ளார்.
ஆப்பிரிக்க வர்த்தக அமைச்சர்களுடன் பிரதமர் கலந்துரையாடல்

பிரதமர் திரு. நரேந்திர மோடி இன்று மாலை புதுதில்லியில் ஆப்பிரிக்க வர்த்தக அமைச்சர்களை சந்தித்தார். நான்காவது இந்திய ஆப்பிரிக்க வர்த்தக அமைச்சர்கள் கூட்டம் புதுதில்லியில் நேற்று நடைபெற்றது. மத்திய வர்த்தகம் மற்றும் தொழில் துறை இணை அமைச்சர் (தனிப் பொறுப்பு) திருமதி. நிர்மலா சீதாராமன் இந்நிகழ்ச்சியில் பங்கேற்றார்.
சர்வதேச சூரியசக்தி கூட்டமைப்பின் முதலாவது மாநாட்டை பிரதமர் தொடங்கி வைத்தார்

பிரதமர் திரு. நரேந்திர மோடி சர்வதேச சூரியசக்தி கூட்டமைப்பின் முதலாவது மாநாட்டை இன்று விஞ்ஞான் பவனில் தொடங்கி வைத்தார். இந்தியப் பெருங்கடல் எல்லைப் பகுதி நாடுகள் கூட்டமைப்பின் (IORA) புதுப்பிக்கத்தக்க எரிசக்திக்கான அமைச்சர்கள் கூட்டம் மற்றும் இரண்டாவது சர்வதேச ரீ-இன்வெஸ்ட் (புதுப்பிக்கத்தக்க எரிசக்தி முதலீட்டாளர்கள் மாநாடு மற்றும் கண்காட்சி) ஆகியவையும் இந்த நிகழ்ச்சியின்போது தொடங்கப்பட்டது. ஐக்கிய நாடுகள் சபையின் பொதுச் செயலாளர் ஆண்டோனியோ கட்டரஸும் இந்த நிகழ்ச்சியில் பங்கேற்றார். இந்த நிகழ்ச்சியில் பேசிய பிரதமர் கடந்த 150-200 ஆண்டுகளாக, மனித குல தனது எரிசக்தி தேவைக்குப் படிம எரிபொருட்களையே நாடி இருந்தது. ஆனால், சூரிய சக்தி, காற்றாலை மற்றும் நீர்சக்தி ஆகியவை எரிசக்தி தேவைகளுக்கு நிலையான தீர்வை அளிக்கும் என்று தற்போது இயற்கை நமக்கு சுட்டிக்காட்டுகிறது. 21 ஆம் நூற்றாண்டில் மனித நலனுக்காக உருவாக்கப்பட்ட அமைப்புகள் பற்றிப் பேசுகையில் சர்வதேச சூரியசக்தி கூட்டமைப்பு முதலிடம் வகிக்கும் என்று பிரதமர் நம்பிக்கை தெரிவித்தார். பருவநிலை குறித்த நீதியை உறுதி செய்யும் பணியை மேற்கொள்ள இந்த அமைப்பு சிறந்த களமாக அமையும் என்று அவர் கூறினார். வருங்காலத்தில் எண்ணெய் மற்றும் பெட்ரோலியம் ஏற்றுமதி நாடுகளின் கூட்டமைப்புக்கு(OPEC) மாறாக சர்வதேச சூரியசக்தி கூட்டமைப்பு சர்வதேச அளவில் முக்கிய எரிசக்தி விநியோக அமைப்பாக இருக்கும் என்றார் பிரதமர். புதுப்பிக்கத்தக்க எரிசக்தியை அதிகமாகப் பயன்படுத்துவதன் மூலம் ஏற்படும் மாற்றங்களை தற்போது இந்தியாவில் பார்க்க முடிகிறது. பாரிஸ் பிரகடனத்தின் இலக்குகளை செயல் திட்டம் மூலம் அடைய இந்தியா பணிபுரிந்து வருகிறது. 2030-ல் இந்தியாவின் எரிசக்தி தேவையில் 40 சதவீதத்தை மாற்று எரிபொருள் மூலம் அடைய இந்தியா இலக்கு நிர்ணயித்துள்ளது என்று பிரதமர் கூறினார். “வறுமையில் இருந்து சக்தி” எனும் புதிய தன்னம்பிக்கையுடன் இந்தியா வளர்கிறது என்றார் பிரதமர். எரிசக்தி உற்பத்தியுடன் எரிசக்தி சேமிப்பும் மிகவும் முக்கியம் என்பதை சுட்டிக்காட்டிய பிரதமர் இதற்கான தேசிய எரிசக்தி சேமிப்பு இயக்கம் பற்றி குறிப்பிட்டார். இந்த இயக்கத்தின் கீழ் தேவை உருவாக்கம், உள்நாட்டு உற்பத்தி, புதிய கண்டுபிடிப்புகள், எரிசக்தி சேமிப்பு ஆகியவற்றிற்கு மத்திய அரசு முக்கியத்துவம் அளித்து வருவதாக அவர் கூறினார். சூரிய எரிசக்தி மற்றும் காற்றாலை சக்தி தவிர உயிரி, உயிரி எரிபொருள் மற்றும் உயிரி எரிசக்தி ஆகியவற்றிலும் இந்தியா பணிபுரிகிறது. இந்தியாவின் போக்குவரத்தைத் தூய்மையான எரிசக்தியின் அடிப்படையில் கொண்டுவர இந்தியா முயற்சித்து வருகிறது. உயிரி கழிவுகளை உயிரி எரிபொருளாக மாற்றுவதன் மூலம் இந்தியா சவால்களை வாய்ப்புகளாக மாற்றிவருகிறது என்று பிரதமர் கூறினார்.
முன்னாள் பிரதமர் திருமதி இந்திரா காந்தி நினைவு தினத்தை முன்னிட்டு பிரதமர் அவருக்கு அஞ்சலி செலுத்தினார்

முன்னாள் பிரதமர் திருமதி இந்திரா காந்தி நினைவு தினத்தை முன்னிட்டு பிரதமர் திரு. நரேந்திர மோடி அவருக்கு அஞ்சலி செலுத்தினார். “முன்னாள் பிரதமர் திருமதி இந்திரா காந்தி நினைவு தினத்தை முன்னிட்டு அவருக்கு அஞ்சலி செலுத்துகிறேன்”, என்று பிரதமர் கூறியுள்ளார்.
பி.எஸ்.எல்.வி. மார்க் III தொடர் திட்டம் கட்டம் 6க்கு அமைச்சரவை ஒப்புதல்

பிரதமர் திரு. நரேந்திர மோடி தலைமையில் இன்று நடைபெற்ற மத்திய அமைச்சரவை கூட்டம் பி.எஸ்.எல்.வி. (6வது கட்டம்) தொடர் திட்டத்திற்கும் இந்த திட்டத்தின் கீழ் முப்பது பி.எஸ்.எல்.வி. செலுத்து வாகனத்திற்கு நிதி ஒதுக்கீடு செய்யவும் ஒப்புதல் அளித்தது. பூமி கண்காணிப்புக்கான செயற்கைக் கோள்கள், வழிகாட்டுதல் மற்றும் விண்வெளி அறிவியலுக்கான செயற்கை கோள் தேவைகளையும் இந்த திட்டம் எதிர்கொள்ளும். இந்திய தொழில்துறையில் உற்பத்தி தொடருவதையும் இது உறுதிப்படுத்தும். இதற்கான மொத்த நிதி தேவை ரூ. 6131.00 கோடியாக இருப்பதுடன் முப்பது பி.எஸ்.எல்.வி. செலுத்து வாகனங்களின் செலவு, அத்தியாவசிய வசதி விரிவாக்கம், திட்ட மேலாண்மை மற்றும் செலுத்து இயக்கம் ஆகியவை இதில் அடங்கும். பெரும் தாக்கம்: பி.எஸ்.எல்.வி. ராக்கெட் செயல்திறன் பூமி கண்காணிப்பு, பேரிடர் நிர்வாகம், வழிகாட்டுதல் மற்றும் விண்வெளி அறிவியல் ஆகியவற்றுக்கான செயற்கை கோள்களை அனுப்புவது ஆகியவற்றில் நாட்டை தன்னிறைவு பெற்றதாக ஆக்கும். இந்த பி.எஸ்.எல்.வி. தொடர் திட்டம் தேசத்தின் தேவைகளுக்கான இதுபோன்ற செயற்கைக் கோள்களை செலுத்துவதில் திறன் மற்றும் தன்னிறைவை நீட்டிக்கும். இந்த பி.எஸ்.எல்.வி. தொடர் திட்டம் – கட்டம் 6 ஆண்டுக்கு எட்டு செயற்கைக் கோள்களை விண்ணுக்கு அனுப்பும் தேவையை பூர்த்தி செய்யவும் இந்தியத் தொழில் துறையின் அதிகபட்ச பங்களிப்பை ஏற்படுத்தும். இந்த செலுத்து வாகனங்கள் அனைத்தும் 2019-2024ல் நிறைவடையும். இந்த திட்டம் பூமி கண்காணிப்பு, வழிகாட்டுதல் மற்றும் விண்வெளி அறிவியல்களுக்கான செயற்கை கோள்கள் ஏவப்பட வேண்டிய தேவையை எதிர்கொள்ளும். இந்திய தொழில்துறையின் உற்பத்தி தொடருவதையும் இது உறுதி செய்யும். பி.எஸ்.எல்.வி. தொடர் திட்டம் 2008ம் ஆண்டு முதன்முதலில் ஒப்புதல் அளிக்கப்பட்டு நான்கு கட்டங்கள் இதுவரை நிறைவு பெற்று ஐந்தாவது கட்டம் 2017-20 ஆண்டின் இரண்டாவது காலாண்டில் நிறைவடையும் என எதிர்பார்க்கப்படுகிறது. 6-வது கட்டத்திற்கான ஒப்புதல் 2019-20 3வது காலாண்டில் இருந்து 2023-24 முதல் காலாண்டு வரையிலான காலகட்டத்தில் செயற்கைக் கோள்கள் இயக்கத்திற்கு உதவும். பின்னணி: சூரிய சுற்றுவட்டப்பாதை, பூமி சுற்றுவட்டப்பாதை மற்றும் பூமிக்கு நெருக்கமான பூமி சுற்றுவட்டப்பாதையில் செயற்கைக் கோள்களை நிலைநிறுத்துவதற்கு ஏற்ற வாகனமாக பி.எஸ்.எல்.வி. உருவெடுத்துள்ளது. சமீபத்தில் 2018 ஏப்ரல் 12ம் தேதி பி.எஸ்.எல்.வி. சி41 வெற்றிகரமாக செலுத்தப்பட்டதைத் தொடர்ந்து பி.எஸ்.எல்.வி. மூன்று வளர்ச்சி மற்றும் நாற்பத்தி மூன்று செயல் செலுத்துவாகனங்களை நிறைவு செய்திருப்பதுடன், ஏவப்பட்ட நாற்பத்தியோரு வாகனங்களும் வெற்றி பெற்றுள்ளன. பி.எஸ்.எல்.வி. தன்னை ஒரு தேசிய செயற்கைக் கோள்களுக்கான உந்து சக்தியாக நிலைப்படுத்திக் கொண்டிருப்பதுடன், விரைவில் வர்த்தக ரீதியான வாய்ப்புக்களையும் எதிர்கொள்ளும்.
பாரத் ட்ரோன் மஹோத்சவம் 2022 என்ற இந்தியாவின் பிரம்மாண்டமான ட்ரோன் திருவிழாவை பிரகதி மைதானத்தில் மே 27-ஆம் தேதி பிரதமர் துவக்கி வைக்கிறார்

பாரத் ட்ரோன் மஹோத்சவம் 2022 என்ற இந்தியாவின் பிரம்மாண்டமான ட்ரோன் திருவிழாவை மே 27-ஆம் தேதி காலை 10 மணிக்கு புதுதில்லியின் பிரகதி மைதானத்தில் பிரதமர் திரு நரேந்திர மோடி துவக்கி வைப்பார். கிசான் ட்ரோன் விமான ஓட்டிகளுடன் கலந்துரையாடும் பிரதமர்,வானத்தில் ட்ரோன்களின் சாகசங்களைந் பார்வையிடுவதுடன், ட்ரோன் கண்காட்சி மையத்தில் புதிய நிறுவன பிரதிநிதிகளுடனும் உரையாடுவார். பாரத் ட்ரோன் மஹோத்சவம் 2022 என்ற இரண்டு நாள் நிகழ்ச்சி, மே 27 மற்றும் 28 ஆகிய தேதிகளில் நடைபெறும். அரசு அதிகாரிகள், வெளிநாட்டு தூதர்கள், ஆயுதப் படை வீரர்கள், மத்திய ஆயுதப் படை வீரர்கள், பொதுத்துறை நிறுவனப் பிரதிநிதிகள், தனியார் நிறுவனத்தினர், மற்றும் ட்ரோன் புதிய நிறுவனத்தினர் உள்ளிட்ட 1600 பிரமுகர்கள் இதில் கலந்து கொள்வார்கள். கண்காட்சியில் 70-க்கும் மேற்பட்டோர் ட்ரோன்களின் பல்வேறு பயன்பாடுகளைக் காட்சிப்படுத்துவார்கள். இந்த மஹோத்சவத்தில் ட்ரோன் விமான ஓட்டிகளுக்கான உரிமங்கள் காணொலி வாயிலாக வழங்கப்படுவதுடன், பொருட்களின் அறிமுகம், குழு விவாதம், ட்ரோன்களின் செயல்விளக்கம், இந்தியாவிலேயே தயாரிக்கப்பட்ட ட்ரோன் டாக்ஸி மாதிரியின் காட்சிப்படுத்தல் முதலியவையும் இடம்பெறும்.
டாக்டர் ஷியாமா பிரசாத் முகர்ஜி பிறந்த தினத்தையொட்டி அவருக்கு பிரதமர் மரியாதை செலுத்தியுள்ளார்

டாக்டர் ஷியாமா பிரசாத் முகர்ஜியின் பிறந்த தினத்தையொட்டி பிரதமர் திரு நரேந்திர மோடி, அவர் ஆற்றிய பங்களிப்பை நினைவுகூர்ந்து, மரியாதை செலுத்தியுள்ளார். இது குறித்து பிரதமர் வெளியிட்டுள்ள ட்விட்டர் பதிவில்: “டாக்டர் ஷியாமா பிரசாத் முகர்ஜியின் பிறந்த தினத்தையொட்டி நான் அவருக்கு மரியாதை செலுத்துகிறேன். வர்த்தகம் மற்றும் தொழில்துறை போன்ற நாட்டின் வளர்ச்சிக்கு அவர் ஆற்றிய பங்களிப்பிற்காக மிகவும் மதிக்கப்படுபவர் ஆவார். அவர் அறிவார்ந்த இயல்பு மற்றும் அறிவார்ந்த வலிமைக்காக அறியப்பட்டார்.”
மகாராஷ்டிர மாநில தினத்தை முன்னிட்டு மகாராஷ்டிர மாநில மக்களுக்கு பிரதமர் வாழ்த்து

மகாராஷ்டிர மாநில தினத்தை முன்னிட்டு மகாராஷ்டிர மாநில மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார். “மகாராஷ்டிர மாநில தினத்தை முன்னிட்டு அம்மாநில மக்களுக்கு எனது நல்வாழ்த்துகள். மகாராஷ்டிர மாநிலத்தின் தொடர் வளர்ச்சிக்கும், வளத்திற்கும் நான் பிரார்த்தனை செய்கிறேன். மகாராஷ்டிர மாநிலம் புதிய உயரங்களை தொட்டு நம் நாட்டின் வளர்ச்சிப் பயணத்திற்கு தொடர்ந்து பங்காற்றட்டும்.” என்று பிரதமர் தனது வாழ்த்து செய்தியில் குறிப்பிட்டுள்ளார்.
வீர் சாவர்கரின் நினைவு நாளையொட்டி அவருக்கு மரியாதை செலுத்திய பிரதமர்

சுதந்திரப் போராட்ட வீரர், வீர் சாவர்கரின் நினைவு நாளையொட்டி, பிரதமர் திரு.நரேந்திர மோடி, அவருக்கு மரியாதை செலுத்தியுள்ளார். பிரதமர் வெளியிட்டள்ள டுவிட்டர் பதிவில்; “தலைசிறந்த சுதந்திரப் போராட்ட வீரரும், தியாகம் மற்றும் விடாமுயற்சியின் உருவகமாக திகழ்ந்தவருமான வீர் சாவர்கரின் நினைவு நாளில், அவருக்கு மரியாதை செலுத்துகிறேன். தாய்நாட்டின் சேவைக்காக அர்ப்பணிக்கப்பட்ட அவரது வாழ்க்கை நாட்டு மக்களுக்கு எப்போதும் உத்வேகம் அளிக்கும்” என்று தெரிவித்துள்ளார்.
வியட்நாம் தேசிய நாடாளுமன்ற தலைவர் பிரதமருடன் சந்திப்பு

வியட்நாம் தேசிய நாடாளுமன்றத்தின் தலைவர் மேதகு திருமதி நிகுயென் தி கிம் நிகன் இன்று பிரதமர் நரேந்திர மோடியை சந்தித்தார். செப்டம்பர் 2016-ல் தாம் வியட்நாம் சென்றிருந்தபோது ஹனோய் நகரில் இதற்கு முன்பு சந்தித்ததை பிரதமர் நினைவுகூர்ந்தார். வியட்நாம் நாடாளுமன்றத்தின் தலைமைப் பொறுப்பை ஏற்றுள்ள முதலாவது பெண்மணியான திருமதி நிகன், உலகெங்கும் உள்ள பெண்களுக்கு உத்வேகம் தரும் நபராக இருக்கிறார் என்று அவர் கூறினார். இந்தியா மற்றும் வியட்நாம் இடையே நாடாளுமன்ற பங்கேற்புகள் அதிகரித்திருப்பதற்கு பிரதமர் வரவேற்பு தெரிவித்தார். இரு நாடுகளின் இளம் நாடாளுமன்றவாதிகள் பரிமாற்றத் திட்டங்களை ஏற்படுத்துவதற்கு அவர் அழைப்பு விடுத்தார். இன்று கையெழுத்தாகும், அமைதி வழியில் அணுசக்தியைப் பயன்படுத்துவது தொடர்பான இருதரப்பு ஒப்பந்தம், இந்தியா மற்றும் வியட்நாம் இடையே பரந்த முக்கியத்துவமான பங்களிப்பை மேலும் பலப்படுத்தும் என்றும் பிரதமர் கூறினார்.